MDC Yosvitsa Nyaya Yesarudzo Kumasangano eUnited Nations neCommonwealth
Munyori mukuru weUn neweCommonwealth varikutarisirwa kupindawo kumusangano weAU kuEthopia.
MDC inoti ichayedzawo kutaura nemunyori mukuru mutsva weUnited Nations, naVaBan Ki-moon, pamwe nemunyori mukuru wenyika dzemu Commonwealth, VaDon Mckinnon, kuti vadzore VaMugabe panyaya yavo yekuda kuti sarudzo dziitwe muna 2010 kwete muna 2008. Vaviri ava vari kutarisirwa kumusangano weAfrican Union kuAddis Ababa neMuvhuro. United Nations inoti VaBan Ki-moon vari kutarisirwa kubata bata nyaya yehondo yekuSudan, Somalia, Chad neIvory Coast. Asi vari kutarisirwa havo kutaura nevamwe vatungamiri venyika dzemuAfrica. Mashoko anobva ku UN anoti hapasati pazivikanwa kuti VaMugabe vanenge varipo here pavatungamiri ava. Asi VaMckinnon, avo vaiva muKenya neChitatu, vanoti vane chivimbo kuti Zimbabwe ichadzoka mumubatanidzwa wesangano reCommonwealth. Vanotiwo vane chivimbo chekuti nyaya yekutyorwa kwekodzero dzevanhu nehurumende yaVaMugabe, icharegwa. Zimbabwe yakabuda musangano reCommonwealth muna Zvita 2003 mushure mekumbomiswa muna 2002. MDC ichange yakamirirwa nemutevedzeri wemunyori munyaya dzekudyidzana nedzimwe nyika, Muzvare Grace Kwinjeh, uye vanoona nezve gwara nekufambiswa kwebato, Amai Sekai Holland. VaNelson Chamisa mutauriri weMDC vaudza mutori wenhau dze Studio7 Blessing Zulu kuti VaTsvangirai vane chivimbo chekuti zvichemo zvavo zvichatambirwa. Dzimwe Nhau Kubva kuStudio 7...